ועדת הפנים והגנת הסביבה, כנסת 20, פרוטוקול מספר 616, 2018-05-08 12:00

יואב קיש: אני פותח את הדיון.

יואב קיש: אנחנו סיימנו את ההקראה של החוק לתיקון דיני הבחירות לרשויות המקומיות, 2018.

יואב קיש: מה שלי הפריע בתיקון הזה, זה שלא ראיתי התייחסות לתחולת החוק על אזרחי ישראל ביהודה ושומרון.

יואב קיש: המנגנון היחידי שהוצע הוא דרך מנגנון צו אלוף, שהניסיון שלי איתו הוא לא ניסון טוב, הוא ניסיון שמוגבל במשאבים, עומס גדול שמונע מהם להתקדם בחקיקה הזאת, ואז נוצר מצב של פערים, לעיתים פערים גדולים מידי, בין החוק הישראלי לבין החלתו בשיטה, במנגנון של צו אלוף.

יואב קיש: יש לא מעט חוקים, בוודאי פרסונאליים, שמוחלים ישירות על ידי הכנסת על אזרחי ישראל ביהודה ושומרון.

יואב קיש: לתפיסתי, גם בחוקי הבחירות לרשויות המקומיות יש הרבה מאוד תפיסה פרסונאלית.

יואב קיש: זאת זכות פרסונאלית בסיסית שאי אפשר להתעלם ממנה.

יואב קיש: זה נכון שיש גם את הקונוטציה של רשות כרשות.

יואב קיש: אולי יש מקומות שיש להם מאפיינים שונים ביהודה ושומרון, אבל עדיין אני חושב שהערך של החלה, של אחידות והשוואת הזכויות וגם החובות בעניין הזה בין אזרח ישראלי שמתגורר ביהודה ושומרון יכול להיות יותר חשוב מאשר אותו תפר שאנחנו עושים, לפעמים, בנושאי החקיקה בצווי אלוף.

יואב קיש: בחנתי את זה גם עם היועץ המשפטי של הוועדה, גם עם היועץ המשפטי של הכנסת.

יואב קיש: שמעתי גם את אמירתו של אבינועם ממשרד המשפטים שאמר שבוועדת שרים לחקיקה הוצגה הכוונה להחיל את זה דרך צו אלוף.

יואב קיש: הבעתי את אי שביעות רצוני מהמנגנון הזה עוד קודם.

יואב קיש: אנחנו נקיים דיון ביום שני.

יואב קיש: אני אודיע לכולם בדיוק באיזו שעה ביום שני.

יואב קיש: לדיון הזה אני מבקש נוכחות של הייעוץ המשפטי לממשלה, של משרד המשפטים, של יועמ"ש, של ראשי רשויות מיו"ש ולא מיו"ש, של שלטון מקומי, של כל מי שידו בעניין.

יואב קיש: התפיסה שלי אומרת - כפתרון בוודאי ארוך טווח, לשם אנחנו צריכים ללכת - שהחקיקה תהיה חקיקה ראשית שתשווה זכויות וחובות בעניין הזה.

יואב קיש: מצד שני, אנחנו בסיטואציה של לוחות זמנים קצרים לפני הבחירות.

יואב קיש: אני מבין את הלחץ והדרישה של תיקון החוק הזה.

יואב קיש: אני בחנתי אפשרות שרק את התיקון הזה נחיל כחקיקה ראשית, שלא נעצור את ההליך הזה.

יואב קיש: התשובה שקיבלתי ספציפית לגבי זה היא שהמצב ביו"ש הוא מורכב, שהוא עדיין לא שווה למצב בתוך הקו הירוק, ולכן אם אני אאמץ רק את זה אני עוד יכול לייצר קונפליקטים שיכולים לייצר בעיות.

יואב קיש: האלטרנטיבה שכרגע מוצגת בפני זה או ללכת למתווה של צו האלוף, או ללכת למתווה אחר שבו אני אומר שכל חוקי הבחירות המקומיות יחולו על אזרחי ישראל ביו"ש.

יואב קיש: זה אומר שזה לא רק חוק הרשויות המקומיות, זה כחמישה או שישה חוקים.

תומר רוזנר: לפחות.

יואב קיש: לפחות.

יהודה זמרת: חלקם בצווים, שזה עוד יותר בעיה.

יואב קיש: חלקם בצווים.

יואב קיש: צריך לעשות עוד עבודה, אבל בפירוש אפשר להחיל את הכל, אפשר לייצר סיטואציה כך שאין טלאי על טלאי, אנחנו לא נמצאים בשתי מערכות נפרדות אלא במערכת אחת.

יואב קיש: אמנם היא חדשה, צריך להטמיע אותה, אולי לוקח זמן, אני מבין את כל זה, אבל זו מערכת אחת שהיא זהה לחלוטין.

יואב קיש: יכול להיות שתהיה לזה השפעה.

יואב קיש: זה מה שאנחנו נבחן ביום שני, האם אנחנו נלך ונוביל חקיקה משווה בכל החוקים הרלוונטיים על-מנת שלא ייווצרו שתי מערכות חוקים.

יואב קיש: את הדבר הזה נבחן לעומק ביום שני.

יואב קיש: אם נגיע למסקנה עם חברי הכנסת שכך נכון לעשות, כך נעשה.

מיכאל מלכיאלי: עד היום ההרכב היה שונה?

יואב קיש: חד וחלק.

יואב קיש: הבחירות ביהודה ושומרון לא חלות מתוקף חוק הבחירות המקומיות, הן חלות מתוקף צו אלוף.

מיכאל מלכיאלי: מה המשמעות?

יואב קיש: תומר, תתאר אתה.

תומר רוזנר: אני יכול לתת דוגמה שניתנה לנו.

תומר רוזנר: משיקולים מדיניים החליטו שישובים מסוימים לא יוכרו כישובים אלא כשכונות של ישובים אחרים.

תומר רוזנר: ניתנו דוגמאות של ישובים, אם תרצו.

תומר רוזנר: בדיני הבחירות של הרשויות המקומיות באיו"ש נקבע שאותן שכונות, למרות שהן שכונה, יוכלו לשלוח נציג למועצה ויבחרו לו בנפרד.

תומר רוזנר: אין דבר כזה בישראל.

יואב קיש: יכול להיות שטוב שמיישרים קו.

יואב קיש: אם היישוב הוא אחד, הוא ייקרא כיישוב.

יואב קיש: עד שהוא לא יופרד כשני יישובים יהיו בחירות כמו שצריך להיות.

יואב קיש: זאת אומרת, הדואליות הזאת עם הקומבינה פה וקומבינה שם לא תמיד נכונה.

אבינועם סגל-אלעד: רק להדגיש, דיני הבחירות באיו"ש נועדו לקלוט את דיני הבחירות בישראל.

אבינועם סגל-אלעד: זאת אומרת, זה מנגנון שבא ואומר:

אבינועם סגל-אלעד: אני לוקח את חוק הבחירות הישראלי לפי תוקפו מעת לעת בישראל, ומכניס אותו לתוך האזור.

אבינועם סגל-אלעד: זה מה שהצו של המפקד הצבאי עושה.

יואב קיש: אין בעיה, אפשר לעשות את זה כחקיקה ראשית.

אבינועם סגל-אלעד: במהות, ואת זה חשוב להדגיש, אותו אזרח ישראלי שמתגורר ביו"ש, בוודאי שזכויותיו לא נפגעות.

יואב קיש: בתיאורה, לא במהות.

אבינועם סגל-אלעד: לא בתיאוריה.

יואב קיש: המהות היא שיש לנו מנגנון חקיקה מאוד מורכב.

יואב קיש: יש חוסר כוח אדם, חוסר משאבים.

יואב קיש: אנחנו מוצאים את עצמנו שצווי אלוף לא משכפלים את המהות שלהם.

מיכאל מלכיאלי: להוציא היתר בנייה במעלה אדומים, אתה יודע כמה זמן לוקח?

עדי נוי: היתר בנייה זה משהו קצת אחר.

עדי נוי: היו"ר, יש אכן פער בעובדה שכשרוצים לתקן בישראל התהליך לא תמיד שווה ערך באיו"ש.

עדי נוי: יש פערים בין איו"ש לישראל, אלה דברים שכבר נדונו פה בוועדות, אני לא מחדש כלום.

עדי נוי: אחרי מה שאבינועם אמר, דיני הבחירות מאוד מאוד דומים לישראל.

עדי נוי: לדעתי, כל הנורמות אומצו.

עדי נוי: יש שינויים, כמו שהסביר היועץ המשפטי של הוועדה, שתואמים את איו"ש, כי איו"ש שונה בהרבה מאוד מובנים.

עדי נוי: היציר הזה שנוצר בשנות ה-70 של המועצות המקומיות והאזוריות באיו"ש הוא יציר שהוא קצת שונה, לכן הפרויקט הזה – כמובן שהכנסת היא ריבונית, היא תחליט, היא תעשה איזו חקיקה שהיא רוצה - זה לא פרויקט קטן להתאים.

עדי נוי: יכול להיות שיצטרכו הוראות מעבר ארוכות טווח, כי היום הרשות לא לגמרי בנויה כמו בישראל.

עדי נוי: זה ישנה הרבה מאוד את הרכב הרשות ואת סדרי פעולתה, על אף שכמו שאבינועם אמר, השינויים הם לא כל כאלה גדולים.

עדי נוי: זה מאוד מאוד דומה.

עדי נוי: יכול להיות, כמו שאמרתי בדיון הקודם, שרובם של הסעיפים האלה ממילא כבר חלים, אבל הדבר הזה טעון בדיקה.

עדי נוי: אנחנו חושבים שעד הדיון ביום שני גם נוכל לתת תשובה לדבר הזה.

יואב קיש: אנחנו נבחן את הנושא הזה לעומק ביום שני.

יואב קיש: תודה רבה, הישיבה סגורה.